Vrou op pad bank toe ontvoerDie slagoffer is deur paramedici behandel. (Foto: Verskaf) ŉ Vrou is glo die afgelope naweek ontvoer terwyl sy op pad bank toe was om ŉ kontantdeposito vir haar werkgewer te doen. Sy is ŉ aantal kere in die been gesteek voordat sy eindelik ŉ dag later vrygelaat is. Prem Balram, woordvoerder van Reaction Unit South Africa (Rusa), sê beamptes is Saterdag om 20:30 na ŉ vulstasie in Mount Edgecombe in KwaZulu-Natal ontbied nadat ŉ 35-jarige vrou om hulp by werknemers aangeklop het. Volgens die slagoffer is sy werksaam by ŉ kroeg by die Phoenix Plaza wat sy die vorige dag verlaat het om bank toe te gaan. Op pad bank toe het twee onbekende mans haar egter genader, aangerand en in ŉ silwer voertuig gedwing. “Die beweerde ontvoerders het haar glo bedwelm deur ŉ lap met chemikalieë oor haar mond en neus te plaas,” sê Balram. Sy het glo die volgende oggend om 04:30 eers wakker geskrik en gesien sy is in ŉ motorhuis toegesluit. Haar bene was met kleefband vasgebind, maar haar handsak het naby aan haar gelê en sy kon daarin slaag om haar selfoon op te spoor. Die geld wat sy die vorige dag bank toe sou vat, was skoonveld. “Die vrou het na bewering vir haar werkgewer ŉ boodskap gestuur om hom oor die voorval in kennis te stel en hulp te ontbied. Sy het egter nie ŉ slimfoon nie en kon nie regstreeks die presiese ligging aanstuur van waar sy gevange gehou word nie,” sê hy. Die ontvoerders het die middag na die gebied waar die slagoffer aangehou is, teruggekeer en haar met die dood gedreig indien sy ŉ woord oor die voorval rep. “Sy is glo geblinddoek en in ŉ voertuig gelaai. Die ontvoerders het haar na bewering twee keer in haar bene gesteek voordat hulle haar op ŉ verlate straat afgelaai het. Die vrou het toe by ŉ nabygeleë vulstasie om hulp aangeklop.” Die slagoffer het verskeie kneusplekke aan haar hande en lyf opgedoen en Rusa se paramedici het haar steekwonde op die toneel behandel voordat sy hospitaal toe geneem is. Dit is nog nie duidelik of die vrou ŉ saak van ontvoering aanhangig gaan maak, of die eienaar een van diefstal nie. Maroela Media het ŉ navraag aan die polisie gerig, maar wag nog op terugvoer in dié verband.